Claudine Muscat, eks għalliema tax-xjenza, bdiet taħdem fiċ-Ċentru Esplora u ddeskriviet l-impjieg il-ġdid tagħha bħala wieħed kompletament innovattiv għal pajjiżna, speċjalment meta tqis li din hija professjoni full-time. "Il-vantaġġ ta' dawn l-esibizzjonijiet xjentifiċi u l-workshops li aħna inkarigati minnhom huwa li ħa nżommu kuntatt dirett il-ħin kollu mal-pubbliku li jżur l-Esplora. Din se tkun esperjenza addizzjonali fejn se jkun jista' jagħmel xi ħaġa b'idejh, se jieħu gost jara xi ħaġa li jista' jipparteċipa fiha, b'dimostrazzjonijiet differenti, b'diskussjonijiet attwali," qalet Muscat. L-iktar ħaġa importanti bħala viżitatur huwa li jipparteċipa u jħossu xjentist. Xjentist mhux biss persuna liebes kowt abjad u nuċċali u sempliċiment qiegħed bilqiegħda wara bank bit-test tubes quddiemu. Xjentist, fl-aħħar mill-aħħar, huwa dak il-bniedem kurjuż u għatxan għall-informazzjoni, mhux neċessarjament akkademika. "Kull xahar se nkunu qed noffru l-workshops u l-esibizzjonijiet xjentifiċi b'temi differenti. Temi li jinbidlu minn xahar għall-ieħor, imma mhux sempliċiment suġġetti li għandhom x'jaqsmu mal-bijoloġija, mal-kimika, jew mal-fiżika. Qed inħarsu wkoll lejn l-inġinerija u t-teknoloġija, pereżempju," spjegat Muscat. Żiedet tgħid ukoll li bħala għalliema kienet taf kemm pajjiżna kien għadu lura f'għarfien siewi u kreattiv dwar ix-xjenza. Irridu nifhmu li għalkemm l-għalliema tax-xjenza jippruvaw u ħafna drabi jirnexxilhom ikunu kreattivi bis-suġġett li qed jgħallmu, fl-istess ħin għandhom limitazzjonijiet ta' spazju, ħin, u riżorsi biex jagħmlu dan kollu. B'hekk, bl-animaturi mħarrġa dan iċ-ċentru se jkun qed joffri dak li l-laboratorju fl-iskola ma jistax. "Dan kien post ideali biex kulħadd ikollu esperjenza xjentifika lil hinn mill-akkademja, allura bla ma ridt ħassejtni li ridt inkun parti minnu. Hija xi ħaġa innovattiva għall-aħħar għal hawn Malta, barra minn xtutna diġà jgawdu minn dan is-servizz iżda bla dubju li Esplora jissuperahom", temmet Muscat. Naturalment ma jistgħux isiru dawn l-ispettakli xjentifiċi fiċ-ċentru mingħajr imħuħ anke teknoloġiċi warajhom. Des Cini huwa biss wieħed mill-programme developers fl-Esplora, li fi kliemu, joħolqu dak li l-animaturi jwasslu għand il-viżitaturi. "Aħna naddattaw ukoll skont iż-żmien tas-sena, eżempju fi żmien il-Milied, noħolqu xi avvenimenti marbuta max-xjenza imma kif ukoll mal-Milied. Dejjem irridu naddattaw," qal Cini. Cini spjega wkoll li biex applika għal dan ix-xogħol wieħed kellu bżonn grad mill-Università marbut max-xjenza. Dan iggradwa fil-ġeografija, li għalih hemm esibizzjoni sħiħa fl-Esplora li tittratta dwar l-istorja naturali, il-baħar, it-terremoti u oħrajn. Setturi fejn Cini seta' juża l-esperjenza akkademika tiegħu biex jagħmilhom relatati mal-pubbliku li mhux imħarreġ fix-xjenza. "Kif rajt li hu ċentru li se jiftaħ id-diversi aspetti tax-xjenza kont naf li xi ħaġa relatata ma dak li studjajt jien se nsib żgur. Fil-verità nuru kemm dak kollu li naħsbu li huwa xjentifiku qed jiġri madwarna kontinwament," spjega Cini.